**Mai sunt pe lume suflete pereche**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Crezi că mai poți să schimbi ușor destinul,

Să-l colorezi cu altă fantezie,

Când amândoi am traversat Cibinul

Desculți, doar îmbrăcați în poezie?

Când am murit și-am renăscut poveste

C-un fir de nufăr prins după ureche,

Iar ceru-mbujorat a dat de veste

Că sunt pe lume suflete pereche?

Crezi că mai poți s-ascunzi în cărți delirul

Ce ne cuprinde într-o-mbrățișare

Când însuşi Dumnezeu semnează girul

Unei iubiri ce n-are asemănare?

- Cred că destinul nu-i o întâmplare,

Nimic din ce trăim, aleatoriu,

Meteoriţi, pe-o lacrimă de sare

Noi am mizat, ne-au scris rechizitoriu

Doi magi corupţi, dar n-au oprit iubirea

Cu argumente pro sau împotrivă,

Mi-a înflorit în palme fericirea,

Iar tu eşti karma mea definitivă.

Nu vreau s-ascund nimic, în văzul lumii

Plătesc tributul dragostei cu sânge,

Şi-ncalc prejudecăţi pe care unii

Mi le impun. Nimic nu mă constrânge.

Ioan Grigoraș Liliana Trif